b'\n_START_ARTICLE_\nKrajevna skupnost Silvira Tomasini\n_START_PARAGRAPH_\nKrajevna skupnost Silvira Tomasini (kraj\xc5\xa1e KS Silvira Tomasini) je biv\xc5\xa1a krajevna skupnost v Mariboru, ki je delovala med letoma 1978 in 1996. Obsegala je skrajno ju\xc5\xbeni del mestnega naselja Tezno in Tezensko Dobravo. Ime je dobila po politi\xc4\x8dni delavki in narodni herojinji Silviri Tomasini. KS je delovala v okviru ob\xc4\x8dine Maribor-Tezno. Njen sede\xc5\xbe se je nahajal na Panonski ulici 12, kjer je danes sede\xc5\xbe Mestne \xc4\x8detrti Tezno.\n_START_SECTION_\nZgodovina\n_START_PARAGRAPH_\nKS Silvira Tomasini je bila ustanovljena leta 1978 na podlagi izida referenduma o ustanovitvi novih KS na obmo\xc4\x8dju nekdanje KS Tezno. Prvotni sede\xc5\xbe KS je bil na Ptujski cesti 198, leta 1981 se je KS preselila v nove prostore na Panonski ulici 12. Na podlagi Odloka o mestnih \xc4\x8detrteh in krajevnih skupnosti v Mestni ob\xc4\x8dini Maribor se je KS Silvira Tomasini, skupaj s KS Slava Klavora in KS Martin Kon\xc5\xa1ak leta 1996 zdru\xc5\xbeila v enotno Mestno \xc4\x8detrt Tezno.\xc2\xa0\n_START_SECTION_\nGeografija\n_START_PARAGRAPH_\nKS je pokrivala ju\xc5\xbeni del mestnega naselja Tezno (ju\xc5\xbeno od Ulice heroja Nandeta) in celotno Tezensko Dobravo. Na severu je mejila na KS Martin Kon\xc5\xa1ak (meja je potekala po Ulici heroja Nandeta), na zahodu na ob\xc4\x8dino Maribor-Tabor, na jugu na Miklav\xc5\xbe in vzhodu na Stra\xc5\xbeunski gozd, ki se je nahajal v ob\xc4\x8dini Maribor-Pobre\xc5\xbeje. Povr\xc5\xa1ina KS je merila 405,5 ha.\n_START_SECTION_\nPrebivalstvo\n_START_PARAGRAPH_\nKS je imela leta 1987 pribli\xc5\xbeno 4200 prebivalcev.'